Alle onnies moet Maandag terug skool toe(Foto: Unsplash) Die departement van basiese onderwys het Saterdag gesê alle onderwysers met toestemming om gedurende die algehele landwye afsondering van die huis af te werk, moet Maandag, wanneer vlak 1 van die afsonderingstydperk ŉ aanvang neem, weer terugkeer skool toe. Vlak 1 tree om middernag op Sondag 20 September in werking. “Die implikasie van die president se aankondiging om die land na vlak 1 te skuif beteken dus dat die toegewings om van die huis af te werk nie meer vanaf middernag Sondag sal geld nie. “Die werknemers wat hierdeur geraak word, moet hulle dus van Maandag 21 September af weer vir diens aanmeld. Diegene wat nog steeds nie gesond is nie, word aangeraai om die gewone siekteverlofprotokol te volg,” het die departement vanmiddag in ŉ verklaring gesê. Luidens die verklaring is toestemming aan meer as 22 500 onderwysers oor die hele land verleen om die afgelope ses maande van die huis af te kon werk te midde van die Covid-19-pandemie. Die departement is egter oortuig dat die infeksierisiko te midde van vlak 1 aansienlik verminder het. Skoolhoofde word versoek om klasroosters aan te pas sodat alle onderwysers vanaf Maandag ingesluit word. Aanpassings moet ook aan roosters gemaak word om te verseker dat slegs ŉ persentasie van leerders op dieselfde tyd skool bywoon. Beheerliggame word versoek om te verseker dat alle regulasies Maandag reg ingestel is om sosiale afstand by skole te handhaaf. Die departement het gesê hy is bewus van gevalle waar plaasvervangeronderwysers aangestel is in die plek van onderwysers met die nodige toestemming om van die huis af te werk. Die departement maan skole nou om steeds hul kontraktuele verpligtinge teenoor plaasvervangers na te kom ondanks die feit dat alle onderwysers Maandag terugkeer.